Luettelo televisiosarjan Muumilaakson tarinoita jaksoista

Tämä on **luettelo [[Muumilaakson tarinoita]] -animaatiosarjan jaksoista**. Suomessa sarja on nimetty yhdeksi kokonaisuudeksi, *Muumilaakson tarinoita*, vaikka kyseessä on tuotannollisesti kaksi eri sarjaa, jotka ovat tuotantojärjestyksessä *Tanoshii Mūmin Ikka* (jaksot 1–78) ja *Tanoshii Mūmin Ikka: Bōken Nikki* (jaksot 79–104). Sarjasta on kaksi suomenkielistä versiota: alkuperäinen, Yleisradion 1990-luvulla tuottama ja toinen, MTV:n vuonna 2017 tuottama. Jaksojen nimet ovat yhtä lukuun ottamatta erilaiset näissä kahdessa versiossa. Jotkin sarjan kertomukset on jaettu kahteen tai kolmeen peräkkäiseen jaksoon. Yleisradion esittämä versio sarjasta käsitti vain 101 kaikkiaan 104:stä jaksosta, mutta MTV:n versio sisältää kaikki jaksot.

Jaksojen suomalainen järjestys vastaa alkuperäistä japanilaista järjestystä, paitsi että *Muumipapan muistelmat I* ja *Noitakävelyä* ovat vaihtaneet paikkaa keskenään, kuten myös *Muumipapan muistelmat III* ja *Muumipeikko ja linnut*. MTV:n versiossa jaksoista 3, 4, 6 ja 40 on leikattu pätkiä pois.

Kaikki Suomessa esitetyt jaksot on julkaistu VHS:nä ja DVD:nä. Yleisradion version VHS- ja DVD-julkaisuissa jaksot eivät ole kronologisessa vaan temaattisessa järjestyksessä, MTV:n version DVD-julkaisuissa järjestys on pääosin kronologinen.

## Jaksot ja kirja, johon jakso perustuu

Jaksot 1–78 kuuluvat Tanoshii Mūmin Ikka -sarjaan ja ne esitettiin Suomessa ensimmäistä kertaa vuosina 1991–1994. Jaksot 79–104 kuuluvat Tanoshii Mūmin Ikka: Bōken Nikki -sarjaan ja ne esitettiin Suomessa ensimmäistä kertaa vuosina 1997–1998.

## Sekä Yleisradion että MTV:n versioihin sisältyvät jaksot

### Tanoshii Mūmin Ikka -sarja
Jaksot 1–78 kuuluvat Tanoshii Mūmin Ikka -sarjaan.

#### 1. Muumilaakson kevät / Kevät saapuu Muumilaaksoon
Muumit heräävät keväällä talviunestaan, ja Muumipeikko ystävineen löytää vuoren huipulta suuren, mustan silinterihatun. Hattu ei olekaan mikä tahansa hattu, vaan se muuttaa kananmunankuoret pilviksi ja Muumipeikon kummituseläimeksi kesken piilosilla olon. Muumit päättävät heittää sen jokeen.
Hattu paljastuu myöhemmin Taikurin hatuksi.

Ensimmäisessä jaksossa esiintyvät hahmoista Muumipeikko, Muumipappa, Muumimamma, Pikku Myy, Nuuskamuikkunen, Nipsu ja Niiskuneiti. Myös Niisku ja Hemuli esiintyvät ohimennen.

#### 2. Taikurin hattu / Taikahattu
Nuuskamuikkunen löytää jälleen salaperäisen hatun, joka on ajautunut hiekkasärkälle ja tehnyt vedestä vadelmamehua. Nuuskamuikkunen saa selville, että hattu kuuluu Taikurille. Hän tekee Muumipeikon kanssa Muurahaisleijonalle kepposen, minkä jälkeen hattu piilotetaan Muumitalon kellariin. Pikku Myy kuitenkin laittaa uteliaisuudessaan hattuun langanpätkän, joka muuttuu suureksi köynnöskasviksi. Taikuri saapuu paikalle ja pelastaa Muumitalon joka on kokonaan kasvin peitossa.

Tämä jakso on ensimmäinen, jossa Taikuri esiintyy. Jakso eroaa muista Taikurin esiintymisistä sarjassa siten, että tässä jaksossa Taikurin pantteri puhuu.

Tämä on sarjan ensimmäinen jakso, jossa Muumipeikko näkee unta.

#### 3. Rannalta löytynyt hylky / Hylky rannalla
Muumipapan kirjoitustyö kangertelee, kuten myös Niiskun lentohärvelin teko. Pian he saavat kuitenkin muuta pohdittavaa, kun Muumipeikko ystävineen löytää rannalta lähes ehjän hylyn ja he ryhtyvät kunnostamaan sitä. Samaan aikaan Hemuli pohtii uutta keräilykohdetta postimerkkien sijaan, ja päättää lopulta kerätä kasveja.

Tämä on sarjan ensimmäinen jakso, jossa Niiskulla ja Hemulilla on merkittävämpi esiintyminen.

#### 4. Tervetuloa hattivattien saarelle / Autiolla saarella
Muumien vene lasketaan vihdoin vesille, ja Muumit ystävineen purjehtivat kaukaiselle saarelle. Myrsky kuitenkin yllättää, ja he joutuvat viettämään yönsä saarella. Saaren pienet asukkaat kiukustuvat, kun Hemuli anastaa niiden ilmapuntarin.

#### 5. Hattivattien salaisuudet / Hattivatteja ja aarteenetsintää
Myrskyn aikaan hattivatit tulevat hakemaan takaisin ilmapuntariaan, minkä seurauksena Niiskuneidin hiukset kärventyvät. Myrskyn jälkeen aamulla hattivatit lähtevät saarelta pois ja Muumit etsivät rannalta myrskyn tuomaa hylkytavaraa. Muumipeikko ihastuu löytämäänsä laivan keulakuvaan, ja Nuuskamuikkunen löytää kultaa.

Tämä on sarjan ensimmäinen jakso, jossa Nipsu ei esiinny. Lisäksi kyseessä on ensimmäinen jakso, jossa ei olla lainkaan Muumilaaksossa.

#### 6. Pikkuruiset vieraat / Tiuhti ja Viuhti
Pikku Myy tekee kepposia Posteljoonille, mutta onneksi Myyn sisko, Mymmeli, tulee vihdoin takaisin Muumilaaksoon hermolomansa jälkeen. Häntä seuraavat Tiuhti ja Viuhti, kaksi pikkuruista, pelokasta vierasta, jotka raahaavat suurta matkalaukkua. He majoittuvat peloissaan Muumitaloon. Muumilaaksoon on tulossa toinenkin yllätysvieras, Mörkö.

Tässä jaksossa nähdään ensimmäistä kertaa Tiuhti ja Viuhti, Posteljooni, Poliisimestari, Mymmeli ja Mörkö.

Tämä on myös sarjan ensimmäinen jakso jossa Niiskuneiti ei esiinny. Kaksi muuta jaksoa, joissa hän ei esiinny, ovat ”Muumipeikon ja Pikku Myyn talvinen seikkailu” ja ”Talven vieraita”. Niiskuneiti ei myöskään puhu lainkaan jaksossa ”Muumipappa kaipaa vaihtelua”.

#### 7. Matkalaukku / Arvoituksellinen matkalaukku
Muumipeikko näkee painajaista Möröstä. Muumipappa rauhoittelee häntä, kertoen Mörön olevan kiinnostunut pelkästään Tiuhdista ja Viuhdista. Muumiperhe yrittää saada selville, miksi Mörkö jahtaa heitä, mutta he eivät kerro muuta kuin että heidän mukana oleva suuri matkalaukku on se mitä Mörkö haluaa. Nuuskamuikkunen ehdottaa, että Niiskuneiti voisi puhua Tiuhdille ja Viuhdille. Niiskuneiti utelee Tiuhdilta ja Viuhdilta matkalaukun sisältöä, joka näyttäisi kuuluvan Mörölle. Muumit valmistautuvat Mörön paluuseen ja Muumimammalla on suunnitelma sen hätyyttämiseksi. Hän antaa Mörölle Muumipeikon näkinkengän, jonka hän sai lahjaksi Niiskuneidiltä. Myöhemmin Muumipeikko löytää Tiuhdin ja Viuhdin kanssa rannalta toisen samanlaisen, eikä aio paljastaa sitä Niiskuneidille.

#### 8. Taikurin taika / Taikuri ja kuningasrubiini
Muumipeikko etsii rannalta kaunista keulakuvaa tuloksetta. Tiuhti ja Viuhti näyttävät masentuneelle Muumipeikolle matkalaukkunsa sisällön, mistä tämä piristyy jälleen. Muumimamman käsilaukku katoaa ja sen löydyttyä hän järjestää suuret juhlat, joihin saapuu myös yllätysvieras, Taikuri.

Useat sarjassa toistuvasti esiintyvistä nimettömistä Muumilaakson asukkaista nähdään ensi kerran tämän jakson juhlakohtauksessa.

#### 9. Näkymätön lapsi / Ninni on näkymätön
Eräänä sateisena iltana Tuu-tikki tuo Muumeille näkymättömän Ninni-tytön, joka muuttui näkymättömäksi tätinsä ilkeyden takia. Tuu-tikki uskoo Muumien lempeyden muuttavan hänet jälleen näkyväksi. Hän alkaakin pikkuhiljaa palautua, mutta Haisulin kohtaaminen sienimetsällä ei tiedä hyvää.

Tämä on sarjan ensimmäinen jakso, jossa Tuu-tikki ja Haisuli esiintyvät. Tämä on myös ensimmäinen jakso, jossa Nuuskamuikkunen ei esiinny.

#### 10. Ninni saa hymynsä takaisin / Ninni näkyy jälleen
Näkymätön Ninni on jo päätä vaille näkyvissä, kun Muumipeikko ja muut lähtevät hänen kanssaan leikkimään piilosta metsään. Valitettavasti Haisuli aikoo tehdä Ninnistä pankkirosvon ja telkeää hänet kivenkoloon, jotta hän muuttuisi jälleen näkymättömäksi. Lopussa Ninni muuttuu takaisin näkyväksi ja kaikki on hyvin.

#### 11. Niisku leijailee taivaalla / Niiskun siivet
Niisku on tehnyt pienoisversion ilma-aluksensa siivistä ja lähtee leijailemaan niillä taivaalle. Niisku lupaa siivet Muumipeikolle ja vastapalveluksena hän auttaa yhdessä muiden muumilaaksolaisten kanssa Niiskua vajan rakentamisessa. Ikävä kyllä Haisulikin havittelee siipiä.

Tämä on ensimmäinen jakso, joka ei perustu lainkaan Tove Janssonin teoksiin.

Jaksossa Pikku Myy esiintyy vain hetken aikaa vajanrakennuskohtauksessa. Tämä on sarjan ainoa jakso, jossa hän ei puhu lainkaan. Samassa kohtauksessa on alkuperäisestä versiosta poistettu Muumipeikon suu hänen hakatessaan nauloja. Tämä on myös ensimmäinen jakso, jossa Hemuli ei puhu lainkaan.

#### 13. Maailman viimeinen lohikäärme / Muumipeikko löytää lohikäärmeen
Muumipeikko lähtee aamulla sateisen yön jälkeen tutkimaan lammikoita. Hän pyydystää pienen lohikäärmeen, jota hän piilottelee omassa huoneessaan. Lohikäärme kiintyy Nuuskamuikkuseen, mistä Muumipeikko tulee mustasukkaiseksi.

#### 14. Tiukka naapuri / Vilijonkka muuttaa naapuriin
Muumilaaksoon on muuttanut hyvätapainen Vilijonkka kolmen lapsensa kanssa. Käynti Muumitalossa saa Vilijonkan tajuamaan, että Muumilaakso on huono paikka hänen kaltaiselleen hienolle rouvalle. Hänen lapsensa puolestaan pitävät hauskaa Muumipeikon ja ystävien kanssa.

Tämä on sarjan ensimmäinen jakso, jossa Vilijonkka lapsineen esiintyy. Jakso on myös ensimmäinen, joka perustuu Tove Janssonin Muumipeikko-sarjakuviin.

#### 15. Niiskuneiti potee muistinmenetystä / Prinsessa Niiskuneiti
Niiskuneiti putoaa Yksinäisillä vuorilla ja kolauttaa päänsä. Muumipeikko kutsuu häntä leikillään prinsessaksi, mutta muistinsa menettänyt Niiskuneiti luulee oikeasti olevansa prinsessa. Hän kutsuu luokseen kilpakosijoita ja lähtee jakamaan soppaa valtakuntansa köyhille.

Jakson kohtaus, jossa Pikku Myy lyö Niiskuneitiä päähän harjalla, on vähän erilainen verrattuna alkuperäiseen versioon. Lyönnistä syntyvä ääniefekti on Yleisradion suomenkielisessä versiossa vaihdettu, jotta lyönti vaikuttaisi miedommalta. MTV:n versiossa on taas alkuperäinen ääniefekti, mutta pienemmällä äänenvoimakkuudella. Ruotsin- ja englanninkielisistä versioista ääniefekti on jätetty kokonaan pois.

Tämä on sarjan ensimmäinen jakso, joka perustuu Lars Janssonin sarjakuviin.

#### 16. Olioita avaruudesta / Vieraita avaruudesta
Muumilaaksoon saapuu avaruusolio lentävällä lautasella. Muumit piilottavat lampun näköisen olion heidän taloonsa, mutta Poliisimestari on tulossa etsimään sitä. Samalla olion käännöskone tekee Muumimammasta pikkiriikkisen.

Alkuperäisessä japaninkielisessä versiossa kohtaus, jossa Muumimamma muutetaan normaaliin kokoonsa on vähän erilainen kuin muiden maiden versiossa. Alun perin Muumimamman pienenemistä Papan sylissä ei näytetä, mutta muiden maiden versiossa kohtausta on muutettu siten, että Mamma näyttää muuttuvan takaisin normaaliksi.

#### 17. Muumipappa kaipaa vaihtelua / Muumipappa tahtoo seikkailla
Muumipappa kaipaa elämäänsä jonkinlaista vaihtelua, ja Haisuli päättää kepposen avulla piristää häntä. Kun tämäkään ei riitä, Pappa päättää ”karata” Mamma mukanaan kokemaan uudestaan nuoruutensa huimia seikkailuja. Muumipeikko tulee surulliseksi huomattuaan vanhempiensa paon. Lopulta he palaavat takaisin kotiin Muumitaloon.

Alkuperäisessä japaninkielisessä versiossa Muumipappa tähtää hetken ajan ansakuoppaan pudonnutta Haisulia tussarillaan, mutta muualla esitetyissä versioissa kohtausta on muutettu siten, ettei Muumipappa osoita aseella Haisulia. Silti suomalaisessakin versiossa voi kuulla ääniefektin, kun Muumipappa poistaa varmistimen aseestaan, vaikka pyssy ei ole sillä hetkellä näkyvillä.

#### 18. Taikasiemeniä valtamerestä / Trooppiset taikasiemenet
Eräänä hellepäivänä ajautuu Muumilaakson rantaan salaperäinen laatikko, joka sisältää trooppisten kasvien siemeniä. Muumit kylvävät ne talonsa ympärille ja sade saa siemenet yhdessä yössä kasvamaan viidakoksi. Valitettavasti viidakon mukana tulee myös lihansyöjäkasveja.

#### 19. Viidakon kätköissä / Viidakko
Kun lihansyöjäkasvit on saatu taltutettua, lupaa Haisuli hankkia viidakkoon villieläimiä. Hän menee kuitenkin liiallisuuksiin ja pian tiikeripariskunta jahtaa muumeja. Myös kaksi krokotiilia, sarvikuono ja jättiläismäinen pytonkäärme aiheuttavat heille päänvaivaa.

#### 20. Muumipeikko pelastaa tiikerit / Eläintarhan eläimet
Muumilaakson eläintarhan väki saa vihiä eläinten olinpaikasta, Muumitaloa ympäröivästä viidakosta. Muumipeikko ystävineen yrittää estää eläintarhan miehiä saamasta eläimiä kiinni. Syksyn ja kylmän ilman tullessa Muumit palauttavat eläinystävät takaisin eläintarhaan, mutta heidät laitetaan häkkiin myös, kun heitä luullaan virtahevoiksi. Lopulta muumit pääsevät taas vapaiksi.

#### 21. Nuuskamuikkunen lähtee pois / Nuuskamuikkunen lähtee etelään
Syksy on saapunut Muumilaaksoon, kun Nipsu tuo tätinsä gramofonin, joka saa Muumit tanssin hurmoksiin. Nuuskamuikkunen on lähdössä etelään, mistä Muumipeikko tulee surulliseksi. Niiskuneiti kuitenkin keksii keinon hänen piristämisekseen. Hän näyttää Muumipeikolle Niiskun ilma-aluksen.

Jaksossa nähdään ensimmäistä kertaa Niiskun ensimmäinen ilma-alus kokonaisuudessaan, sillä Muumipeikko näkee unta, että lentää Niiskun ilma-aluksella, ja Nuuskamuikkunen on mukana.

#### 22. Muumipeikon ja Pikku Myyn talvinen seikkailu / Muumipeikko herää kesken talviunien
Muumipeikko herää kesken talviunien ja lähtee kävelylle ulos. Hän törmää matkalla Pikku Myyhyn, joka on laskemassa mäkeä pahvilaatikolla. Heidän lisäkseen Tuu-tikki on hereillä ja tutustuttaa heidät talven saloihin, kuten salaperäiseen Jäärouvaan, joka on tulossa hakemaan lumihevosta, josta myös Mörkö on kiinnostunut.

#### 23. Talven vieraita / Talvisia vieraita
Muumipeikko ja Pikku Myy ovat hereillä talvella. Eräänä päivänä Muumilaaksoon saapuu Reippailija-Hemuli hiihtosuksillaan ja pieni koira Surku, joka aikoo mennä katsomaan susiveljiään Yksinäisille vuorille. Muumipeikko kokeilee hiihtämistä ja Pikku Myy lähtee luistelemaan kevätjäälle. Kevät on kuitenkin jo saapumassa, ja Muumipeikko joutuu pelastamaan Pikku Myyn pettäviltä jäiltä.

#### 24. Kiirehdi, Nuuskamuikkunen / Palaa kotiin Nuuskamuikkunen!
Muumipeikko on vilustunut, eikä Nuuskamuikkusta vieläkään näy. Muut uskovat Nuuskamuikkusen tulon parantavan Muumipeikon, ja niinpä Niiskuneiti lähtee etsimään häntä. Samaan aikaan myös Haisuli ja Muumipeikko ovat samoilla asioilla. Kaukana Nuuskamuikkunen tapaa puheliaan, nimettömän otuksen, jonka hän nimeää Ti-ti-uuksi ja palaa sitten Muumilaaksoon.

#### 25. Majakka / Matka majakalle
Muumipappa näkee unta majakasta ja päättää lähteä matkalle perheensä ja ystävien kanssa. Matkan aikana he saavat todistaa aavelaivan olemassaolon ja tutustuvat saarella asuvaan Kalastajaan ja tämän Tuhto-ystävään. Muumit ovat kuitenkin hämillään, kun eivät ole nähneet vielä majakan valoa.

#### 26. Majakka syttyy / Majakan vartija
Muumiperhe on majoittunut majakkasaarelle, ja Muumipappa yrittää saada turhaan rikkoutunutta majakanvaloa toimimaan. Samalla hän ihmettelee, minne majakanvartija on kadonnut. Saarella Muumit tutustuvat myös Aaveeseen, joka käy häiritsemässä heidän yöuniaan. Lopulta kalastaja paljastuu majakanvartijaksi ja muumit palaavat kotiin Muumilaaksoon.

Tämä on sarjan toinen jakso, jonka tapahtumat sijoittuvat kokonaan Muumilaakson ulkopuolelle.

#### 27. Jenni-täti on miljonääri / Mimmi-täti
Muumipappa saa kirjeen Jenni-tädiltään, joka on äärettömän rikas. Muumipappa lähtee tätiä pakoon, koska pelkää tämän puhuvan vain raha-asioista. Rikkauksien ystävä Nipsu sen sijaan paljastaa Papan aikeet rahankiilto silmissä. Myös Niiskulla ja Hemulilla olisi rahalle käyttöä.

MTV:n versiossa sarjasta Jenni-tädin nimi on Mimmi-täti, jolla tämä tunnetaan myös *Muumiperhe*-sarjakuvan suomennoksessa. Lisäksi tämä on ainoa *Tanoshii Mūmin Ikka* -sarjan jakso, jossa Jenni-täti esiintyy. Jatkosarjassa hän esiintyy kolmessa jaksossa.

#### 28. Laineilla lipuva teatteri / Kelluva teatteri
On lähes juhannus ja Nuuskamuikkunen lähtee suorittamaan salaista tehtävää. Merellä tapahtuu vedenalainen tulivuorenpurkaus, jonka seurauksena maa järisee Muumilaaksossa ja vesi nousee peittäen Muumitalon alleen. Muumiperhe ystävineen hyppää ohi lipuvaan taloon, jota he luulevat autiotaloksi. Talo paljastuu kuitenkin teatteriksi, jonka ainoa asukas on siivooja nimeltä Emma.

#### 29. Kadonneet lapset / Orpolapset
Muumipeikko ja Niiskuneiti heräävät puusta ja huomaavat teatterin ajelehtineen yön aikana pois. Vettä on enää vyötäisiin asti, joten he lähtevät etsimään teatteria mutta löytävätkin talon, jossa Viljaana viettää yksin juhannusta tätiään odottaen. Teatteri ajaa karille, jolloin Pikku Myy putoaa kyydistä. Myy ajelehtii korissa rantaan, josta hänet löytää Nuuskamuikkunen. He vapauttavat kieltokylttien ympäröimät orpolapset ja heittävät kyltit jokeen. Sitten he lähtevät etsimään teatteria orvot perässään mutta löytävätkin Viljaanan talon. Viljaana, Muumipeikko ja Niiskuneiti vangitaan, kun nämä ovat polttaneet veden mukana tulleet kyltit juhannuskokossa. Teatteriin jääneet Muumipappa, Muumimamma, Nipsu ja siivooja Emma päättävät tehdä teatteriesityksen, jotta lapset löytäisivät takaisin.

Tämä on sarjan kolmas ja viimeinen jakso, joka tapahtuu kokonaan Muumilaakson ulkopuolella.

#### 30. Jälleen yhdessä / Juhannus
Muumipeikko, Niiskuneiti ja heidän uusi ystävänsä Vilijaana viruvat vankilassa, kun taivaalta sataa kutsuja teatteriin. Vanginvartija jättää serkkunsa vahtimaan vankeja ja lähtee itse teatteriin. Muumipapan kirjoittamasta näytelmästä on tulossa suuri menestys. Kun vanginvartija huomaa vankinsa vapaina, hän hermostuu, mutta vanginvartijan serkku kieltäytyy kohtelemasta Muumipeikkoa, Niiskuneitiä ja Vilijaanaa huonosti ja muumiperhe pääsee takaisin yhteen.

#### 31. Iso jysäys / Iso pamaus
Muumipeikko näkee unta Niiskun ilma-aluksella lentämisestä, mutta todellisuudessa Niiskulla on vaikeuksia löytää sopiva polttoaine lentohärveliinsä. Muumilaaksoon saapuu Muhveli-niminen keksijä, joka näyttää Niiskulle omaa polttoainettaan. Polttoaine ei toimi ensi yrittämällä, ja Niisku ajaa Muhvelin matkoihinsa luullen tätä vakoojaksi. Muhveli ei kuitenkaan luovuta ja Haisuli on halukas auttamaan. He kuitenkin onnistuvat vain räjäyttämään ilma-aluksen ja verstaan. Muhveli joutuu pidätetyksi ja Muumipeikko antaa Niiskulle uuden idean seuraavaan ilma-alukseen.

Jaksoa ei ole esitetty Ruotsissa. Syynä on luultavasti ollut Muhvelin ja Haisulin aiheuttama ilma-aluksen räjähdys. Lisäksi Niisku kiroilee jaksossa, joskin MTV:n versiossa dialogia on muutettu.

#### 32. Kultakala / Mennään katsomaan kultakalaa
Hemuli kertoo tarunomaisesta kultakalasta. Muumipeikko innostuu ja haluaa nähdä kalan. Hän päättää lähteä ystäviensä kanssa Yksinäisten vuorten toisella puolella sijaitsevalle järvelle, jossa kultakala asuu. Nuuskamuikkunen tietää oikotien, mutta reitti sattuu kulkemaan läpi pelottavan Noitametsän.

Tämä on sarjan ensimmäinen jakso, jossa nähdään Noidan mökki.

#### 33. Lampun henki / Oikukas lampunhenki
Muumipeikko ja Niiskuneiti löytävät uimarannan hiekasta taikalampun, jonka sisällä on henki. Henki pystyy toteuttamaan yhden toiveen viikossa ja toteuttaakin Niiskuneidin toiveen tuomalla hänelle kaulakorun. Sillä välin Muumipappa kirjoittaa näytelmän käsikirjoitusta ja Haisuli kiinnostuu taikalampusta. Nuuskamuikkunen haluaa tavata Taikurin ja antaa taikalampun hänelle.

#### 34. Leija / Leijan lennätystä
Syksy on saapunut Muumilaaksoon ja Muumipeikko tulee surulliseksi, kun Nuuskamuikkunen lähtee pian matkalle etelään. Nipsu löytää puusta erikoisen esineen, joka paljastuu leijaksi. Muumit ystävineen korjaavat leijan ja lähtevät lennättämään sitä. Pikku Myy menee salamatkustajaksi leijaan, joka pahaksi onneksi pääsee karkaamaan. Muumiperhe on kovin huolissaan, kun Myy katoaa leijan mukana, mutta onneksi Taikuri tulee pelastamaan hänet. Muumimamma ja Niiskuneiti tulevat Muumitalolle ja näkevät Myyn seisovan ovella.

#### 35. Noita / Noitametsän asukkaat
Muumipeikko ystävineen lähtee viimeiselle retkelle ennen talven saapumista. Matkalla he tapaavat nuoren tytön, Aliisan, joka odottaa mummoaan. Mummo asuu Noitametsässä ja kun Niisku näkee tämän lentävän luudallaan yötaivaalla, päättävät Muumipeikko, Pikku Myy ja Nuuskamuikkunen lähteä Noitametsään selvittämään asian todellisen laidan.

Tämä on sarjan ensimmäinen jakso, jossa Aliisa ja Noita esiintyvät.

Muumipeikko viittaa eräässä repliikissä jaksoon ”Iso jysäys” kertoen pyöreästä ilma-aluksesta tämän unessa. Ruotsinkielisestä versiosta tämä viittaus on jätetty pois, koska kyseistä jaksoa ei esitetty ruotsinkielisessä versiossa.

#### 36. Joulu on ovella / Kohta tulee joulu
Muumit ovat järjestäneet pienet juhlat ennen, kuin menevät talviunille. Myös Aliisa on mukana juhlimassa, mutta myöhemmin Noita tulee hakemaan hänet kotiin. Muumit alkavat nukkua talviunta, mutta heidät herätetään eräänä päivänä. Muumit saavat tietää, että joulu on tulossa ja valmistelut ovat tekemättä. Muumit ovat nukkuneet aina talviunta ja miettivät, kuka tämä Joulu oikein on. Kukaan ei kerro heille tarkalleen, kuka Joulu on, mutta heille selviää, että Joulu vaatii kuusen, paljon ruokaa ja lahjoja ja lisäksi vielä, että kuusi on puettava kauniiksi.

#### 37. Keskitalven kokko / Kokko keskellä talvea
On keskitalvi. Muumipeikko näkee pahaa unta, minkä myötä Niiskuneiti ja Muumipeikko heräävät kesken talviunien. Vain talven pikkuiset olennot, Tuu-tikki sekä Noita ja Aliisa ovat hereillä, samoin kuin hyytävä Mörkö, joka on nyt vaarallisempi kuin koskaan. Muumitalosta on viety polttopuita keskitalven kokkoa varten aivan kuin joku olisi vetänyt niitä säkillä perässään. Kuten kirjassa Taikatalvi, Mörkö on kiinnostunut keskitalven kokosta ja istahtaa sen päälle. Kokko kuitenkin sammuu Mörön kylmyyden vuoksi. Muumipeikko ja Niiskuneiti palaavat yöllä takaisin nukkumaan Muumitaloon ja Aliisa hiihtää takaisin Noitametsään. Noita lentää Muumitalon lähellä, miettien miten tekisi lopun Aliisan ja Muumien ystävyydestä.

Tämä on sarjan viimeinen jakso, jossa Tuu-tikki esiintyy. Lisäksi tämä jakso on ensimmäinen, jossa Muumimamma ja Muumipappa eivät esiinny lainkaan. Ainoa toinen jakso, jossa kumpikaan ei esiinny, on *Aikakoneella renessanssiin*. Muumipappa ei esiinny myöskään jaksossa *Niiskuneiti selvänäkijänä*. Muumimamma puolestaan ei puhu lainkaan jaksossa *Muumipeikko ja linnut*. Jaksossa *Talven vieraita* Pappa ja Mamma nähdään vain muutaman sekunnin ajan nukkumassa talviunta, ja heistä nähdään vain päät.

Pikku Myy, joka esiintyy Muumipeikon ohella ainoana sarjan kaikissa jaksoissa, nähdään tässä jaksossa vain alussa Muumipeikon unessa.

#### 38. Loitsu / Uniloitsu
Noita langettaa Muumitalon väen päälle loitsun, minkä seurauksena heidän talviunensa muuttuu ikuiseksi. Nipsu, Pikku Myy ja Nuuskamuikkunen yrittävät ottaa selville, miksi Muumit eivät herää. Lopulta Noita suostuu purkamaan lumouksen, jos Aliisa ei mene enää koskaan Muumilaaksoon.
Sen vuoksi muumit leikkivätkin nyt Noitametsässä.

Tämä on viimeinen *Tanoshii Mūmin Ikka* -sarjan jakso, jossa Mörkö esiintyy, mikäli jaksossa *Muumipapan muistelmat I* esiintyvä Mörkö on eri kuin muissa jaksoissa.

#### 39. Jysähdyksiä yössä / Yöllisiä pamahduksia
Muumilaaksoa vaivaavat öisin kuuluvat jysähdykset. Muumipeikko, Nuuskamuikkunen ja Pikku Myy ryhtyvät selvittämään asiaa ja lähtevät Noidan luokse. Tällä välin Nipsu pelastaa pyörtyneen tytön ja Hemuli odottaa vastausta tiedeakatemiasta saadakseen tietää, onko hän löytänyt uuden kasvin. Muumipeikolle, Nuuskamuikkuselle ja Pikku Myylle selviää, että Noita ei olekaan jysähdysten takana.
Yöllä he näkevät salaperäisen hahmon ampuvan ilotulituksia merellä veneestä.

#### 40. Salaperäistä ilotulitusta / Ilotulituksia yössä
Muumipeikko, Nuuskamuikkunen ja Myy ovat saaneet selville jysähdyksien kuuluvan ilotulitusraketeista ja ovat nähneet myös vilauksen niiden ampujasta. Selviää myös, että Nipsun pelastaman tytön nimi on Nana, ja että hänellä on jotain tekemistä ilotulitteiden kanssa. Hemuli saa vihdoin odottamansa kirjeen.

Tämä on viimeinen Tanoshii Mūmin Ikka -sarjan jakso, jossa Posteljooni esiintyy.

#### 41. Rosvoja Muumilaaksossa / Muumilaakson varas
Rikokset ovat Muumilaaksossa harvinaisia, joten poliisiasema aiotaan lakkauttaa ja Poliisimestari irtisanoa. Pian Muumilaaksoon saapuu kuitenkin häikäilemätön näkymätön murtovaras ja Poliisimestarilla on taas kädet täynnä työtä.

Yle lopetti tämän jakson esittämisen vuosien 2011–2012 uusintakierroksesta alkaen ja se nähtiin Ylen suomenkielisenä versiona viimeisen kerran 25. lokakuuta 2010. Jakson ruotsinkielistä versiota kuitenkin esitettiin Yle Fem -kanavalla sen jälkeenkin ja se oli mukana DVD-julkaisuissa. MTV on pitänyt jakson mukana sarjassa.

#### 42. Auringonpimennys / Taianomainen auringonpimennys
Muumit valmistautuvat katsomaan auringonpimennystä, mutta pilvet ovat huolena. Noita manaa tuulet ajamaan pilviä pois, sillä hän uskoo voimiensa vahvistuvan auringonpimennyksen aikana. Tuuli pudottaa Noidan luudalta pusikkoon ja hänet viedään Muumitaloon toipumaan, mistä hän ei ole ollenkaan mielissään. Noita on kuitenkin kiitollinen Muumeille ja antaa siitä hyvästä Aliisan leikkiä Muumitalon lasten kanssa.

#### 43. Primadonna / Primadonna ja voimamies
Vettä sataa viikkotolkulla ja Muumilaakso jää taas tulvan alle. Muumipeikolla ei ole muuta tekemistä kuin lukea romanttisia romaaneja. Tulva on vienyt mukanaan sirkuksen, ja Muumipeikko lähtee pelastamaan sen Primadonnaa. Muumipeikko ihastuu itsekkääseen primadonnaan, mistä Niiskuneiti tulee mustasukkaiseksi.

#### 44. Hauska syntymäpäivälahja / Muumimamman syntymäpäivä
Muumimamman syntymäpäivä on enää viikon päässä, ja Muumipappa menee lupaamaan hänelle erikoisen hauskan syntymäpäivälahjan. Hän ei kuitenkaan keksi, minkä hauskan lahjan hänelle antaisi. Sillä välin Muumipeikko ja muut keksivät antaa Mammalle oman kukkapenkin, joka on Muumimamman muotoinen.

Viimeisimmillä Ylen esittämillä uusintakierroksilla (vuosina 2011–2014) jakson nimi oli muutettu muotoon *Hauska syntymäpäivä*.

#### 45. Muumipeikko rakentaa talon / Muumipeikko rakentaa oman talon
Mymmelin ja Pikku Myyn äiti muuttaa Muumitaloon kymmenen villin lapsensa kanssa. Muumipeikko saa pian tarpeekseen pikku riiviöiden kepposista ja Nuuskamuikkusen ehdotuksesta hän päättää rakentaa itselleen talon. Talon rakentaminen ei kuitenkaan ole niin helppoa kuin Muumipeikko luulee.

#### 46. Musta kreivitär / Krillen kartanon aave
Muumipappa perii sukulaisensa kartanon, mutta on vastahakoinen vastaanottamaan sitä, kunnes selviää, että se on kummitustalo. Muumiperhe päättää saman tien muuttaa sinne. Kartanossa Muumipeikko tutustuu yksinäiseen kummitukseen, Mustaan kreivittäreen, joka odottaa itselleen puolisoa.

#### 47. Kuuma lähde / Muumilaakson kuuma lähde
Muumilaaksoon saapuu kolme kuuman lähteen etsijää. He kertovat rakentavansa Muumilaaksoon suuren hotellin, mikäli löytävät kuuman lähteen. Muumit uskovat, ettei Muumilaaksosta löydy kuumaa lähdettä, kunnes Nuuskamuikkunen kertoo löytäneensä sellaisen. Nipsu aikoo rikastua vuokraamalla pyyhkeitä hotellin asiakkaille, mutta muut asukkaat pelkäävät hotellin rikkovan Muumilaakson rauhan ja pyytävät lopulta Noidalta apua.

#### 48. Kuplia / Saippuakuplia
Muumipeikko, Niiskuneiti ja Pikku Myy puhaltavat saippuakuplia. Niiskuneiti keksii lisätä saippuaveteen veljensä Niiskun keksimää ihmenestettä, ja kuplista tulee niin suuria ja kestäviä, että kolmikko liitelee pian taivaalla kuplien sisässä.

#### 49. Jättikurpitsa / Suuri kurpitsa
Muumimamman kasvimaalla kasvaa tänä vuonna vain yksi kurpitsa, mutta se kasvaakin aivan jättimäiseksi. Mamma haluaa pitää jättikurpitsan muilta salassa mutta ei ole kovin hyvä valehtelemaan. Pian siitä tulee oikea näyttelykohde, joka kiinnostaa Haisuliakin.

#### 51. Niiskuneiti selvänäkijänä / Niiskuneiti ennustajana
Salamaniskun seurauksena Niiskuneiti pystyy näkemään tulevaisuuteen. Hän pelastaa Nuuskamuikkusen kykynsä avulla, mutta Niisku ei halua tietää, onnistuuko hänen ilma-aluksensa. Nipsu ryhtyy tienaamaan rahaa Niiskuneidin selvänäkijän taidolla.

Tämä on Yleisradion versiossa viimeinen jakso, jossa Niiskun suomenkielisenä äänenä on Samuli Edelmann. Jaksoa ei ole dubattu ruotsiksi.

#### 52. Aarteenetsintää / Muumilaakson kultakuume
Muumilaaksoon saapuu kullankaivaja. Kun hän sairastuu, muumit majoittavat hänet luokseen. Korvaukseksi kullankaivaja antaa heille kultakimpaleen ja aarrekartan, jonka mukaan Muumilaaksoon olisi kätketty aarre. Pian koko Muumilaakso saa asiasta vihiä ja laaksoon tulee oikea kultaryntäys.

#### 53. Vedenneito / Vedenhengetär
Nipsu lähtee etsimään kultaa Yksinäisiltä vuorilta ja päätyy lammelle, josta ilmestyy kuvankaunis vedenneito. Vedenneito aiheuttaa riippuvuuden Muumilaakson miehille, minkä takia he menevät aikaisin aamusta lammelle ja saapuvat kotiin illalla väsyneinä.

Jaksoa ei ole dubattu ruotsiksi.

#### 54. Timantti / Mymmelin timantti
Mymmeli on löytänyt timanttisormuksen, ja kun kukaan ei ole tullut etsimään sitä, antaa Poliisimestari sen Mymmelille. Vilijonkka saa Mymmelin uskomaan, että timanttisormuksen omistajan täytyy asua ja pukeutua hienosti ja hankkia palvelija. Niinpä Mymmeli ja Myy alkavat elää hienosti, mutta kaikki ei suju niin kuin pitäisi.

Tämä on Yleisradion versiossa ensimmäinen jakso, jossa Niiskun suomenkielisenä äänenä on Ilkka Merivaara.

#### 55. Muumipapan toinen nuoruus / Muumipappa tahtoo nuortua
Eräänä aamuna Muumipappa lähtee aamukävelylle ja huomaa unohtaneensa silinterihattunsa. Hän epäilee tulevansa vanhaksi ja ryhtyy kuntoilemaan pysyäkseen nuorena. Lopulta hän tekee suuren elämänmuutoksen ja muuttaa yön päiväksi ja toisinpäin.

Jaksoa ei ole dubattu ruotsiksi.

Yleisradion myynnissä olleiden *Muumipapan muistelmat* -nimisten VHS- ja DVD-julkaisujen kansissa on kuitenkin kuva tästä jaksosta.

#### 56. Salainen ruokalaji / Muumimamman ruokahuolet
Pikku Myy sanoo kyllästyneensä Muumitalon ruokiin, ja Pappa kertoo syöneensä nuoruudessaan maailman parasta ruokaa. Muumimamma päättää uudistaa keitoksiaan ja lähtee Nuuskamuikkusen kanssa etsimään salaista ruokalajia. Tällä välin muut joutuvat pärjäämään ilman Mammaa Muumitalossa.

#### 57. Äidinrakkaus / Äidillinen rakkaus
Niiskuneidillä nousee vauvakuume ja eräänä aamuna Muumitalon portailla makaa kaksi orpoa lasta, jotka hän ottaa hoiviinsa. Lapset osoittautuvat varsinaisiksi riiviöiksi, mutta Niiskuneiti päättää olla suuttumatta kullanmuruilleen, vaikka muut alkavat jo olla heille vihaisia.

MTV:n versiossa sarjasta Nipsin ja Napsin nimet on vaihdettu Kitinäksi ja Narinaksi.

Jaksoa ei ole dubattu ruotsiksi.

#### 58. Taiteilijoita Muumilaaksossa / Taiteilijat tulevat
Muumipappa osallistuu valokuvauskilpailuun. Hän voittaa kilpailun epäonnistuneella kuvalla perheestään. Muumilaaksoon saapuu lukuisia maalareita etsimään Muumipapan kuvauskohdetta, ja pian aiotaan järjestää myös maalauskilpailu.

Jakson alkuperäinen versio ja Suomessa nähty versio eroavat hivenen toisistaan kohtauksessa, jossa Muumipappa ottaa perhepotrettia. Kun Muumipappa pyytää Pikku Myytä muuttamaan ilmettään, alkuperäisessä versiossa Myyllä on kauhea irvistys, mutta suomalaisessa versiossa melko tavanomaisen näköinen hymy.

#### 59. Noitakävelyä / Aliisan noitakävely
Noita opettaa Aliisalle uuden noitatempun, veden päällä kävelemisen, mikä ällistyttää muumeja. Pian Niisku ryhtyy todistamaan, että tieteenkin avulla voi kävellä veden päällä. Sillä välin Nuuskamuikkunen ja Hemuli pyydystävät valtavaa mamelukkikalaa.

#### 60. Kauhea Pikku Myy / Hirmuinen Pikku Myy
Pikku Myyllä on levoton päivä. Hän laskee koskea Niiskun leipäkorilla ja sotkee Vilijonkan pyykit. Muumipeikko satuttaa Myyn takia jalkansa. Myy tuntee syyllisyyttä, mutta ei halua pyytää anteeksi, ja asettuu Nuuskamuikkusen telttaan asumaan.

Jaksoa ei ole dubattu ruotsiksi.

#### 61. Muumipeikko ennustaa korteista / Muumipeikko povaa tulevaisuutta
Nipsun ehdotuksesta hän ja Muumipeikko ryhtyvät myymään nuorennuslääkettä, mikä ei kuitenkaan osoittaudu kovin menestyksekkääksi. Käynti ennustajan luona saa Nipsun keksimään, että Muumipeikon tulisi ryhtyä ennustajaksi: Muumipeikko ”ennustaa” korteista täysin sattumanvaraisesti, ja Nipsu toteuttaa ennustukset ulkona.

Jaksoa ei ole dubattu ruotsiksi.

#### 62. Muumipapan muistelmat I / Muumipappa muistelee osa 1
Sairasvuoteella ollessaan Muumipappa päättää kertoa muille villistä nuoruudestaan. Hän kertoo lapsuutensa orpokodista ja kuinka karkasi sieltä ja lisäksi ystävistään Fredriksonista, Juksusta ja Hosulista sekä Fredriksonin Merenhuiske-laivasta, jolla he lähtivät etsimään seikkailuja.

Tämä on viimeinen *Tanoshii Mūmin Ikka* -sarjan jakso, jossa Mörkö esiintyy, mikäli jaksossa esiintyvä Mörkö on sama kuin muissa jaksoissa.

Ylen esittämillä viimeisimmillä uusintakierroksilla (vuosina 2011–2014) Muumipapan muistelmat -jaksojen nimissä on arabialaiset numerot (1, 2, 3) roomalaisten numeroiden (I, II, III) sijasta.

#### 63. Muumipapan muistelmat II / Muumipappa muistelee osa 2
Rannalla Muumipappa jatkaa tarinaa nuoruutensa seikkailuista. Nyt hän kertoo, kuinka Orpokodin johtajatar saatiin hätyytettyä laivasta, kovasta myrskystä, josta heidät pelasti vaaleanpunainen pilvi, Pikku Myyn äidistä sekä matkasta Kuninkaan juhliin läpi yllätysten puiston.

#### 64. Muumipapan muistelmat III / Muumipappa muistelee osa 3
Kahvipöydässä Muumipappa kertoo viimeisistä nuoruusvuosistaan. Niihin kuuluivat viluinen kummitus, Hosulin ja Sosulin häät, matka Fredriksonin maalla, merellä ja ilmassa liikkuvalla amfibilla sekä lopuksi Muumimamman pelastaminen hyisestä merestä.

Tämä on sarjan viimeinen jakso, joka perustuu Tove Janssonin kirjoihin.

#### 65. Naamiaiset / Hienot naamiaiset
Vilijonkka kutsuu muumit naamiaisiin, joissa hän lupaa esitellä Niiskuneidin aatelismiehelle. Muumit ryhtyvätkin etsimään ja korjaamaan naamiaisasujaan juhlaa varten, mistä etenkin Myy ja Niiskuneiti ovat innoissaan. Sillä välin Muumipeikko tekee muilta salassa omaa kanoottia.

Jaksoa ei ole dubattu ruotsiksi.

#### 66. Vampyyri / Vampyyri hukassa
Eläintarhasta on kadonnut vampyyri ja pian Poliisimestari kertoo sen olevan tulossa Muumilaaksoon päin. Kohta koko laakso on pelon vallassa, eikä kukaan uskalla mennä ulos ilman valkosipulia. Kaiken kukkuraksi Vilijonkka on vielä järjestämässä hyväntekeväisyysmyyjäisiä. Pian Muumitalon halkopinosta löytyy vampyyria muistuttava olio.

Tämä on alkuperäisen *Tanoshii Mūmin Ikka* -sarjan viimeinen jakso, joka perustuu Lars Janssonin sarjakuviin. Jaksoa ei ole dubattu ruotsiksi.

#### 67. Tuoli / Muumipapan tuoli
Muumipapan kirjoitustuoli menee rikki. Hänelle tuodaan uusia tuoleja, mutta mikään muu tuoli ei kelpaa kirjoittamiseen. Eräänä yönä Muumipeikko tekee kirjoitustuolille uuden nojan ja saa näin korjattua rikkoutuneen tuolin uudenveroiseksi. Tällä välin Pikku Myy pyydystää lintuja.

Tämä jakso näyttää Muumipapan muistoissa Muumipeikon vauvana. Tämä on myös *Muumipeikko ja linnut* -jakson ohella sarjan ainoa jakso, joka on esitetty ruotsiksi ennen ensimmäistä suomenkielistä esitystä.

#### 68. Muumipeikko ja linnut / Haavoittunut lintu
Hemuli on innostunut lintujen tutkimisesta. Hän antaa Muumipeikolle, Niiskuneidille, Myylle ja Nipsulle lainaksi luontokirjan, ja he lähtevät tekemään havaintoja. He löytävät linnunpoikasia, joiden emo haavoittuu taistelussa haukkaa vastaan. Poikaset ja emo viedään hoitoon Muumitaloon.

Tämä on jakson *Tuoli* ohella sarjan ainoa jakso, joka on esitetty ruotsiksi ennen ensimmäistä suomenkielistä esitystä.

#### 69. Feeniks-lintu / Kultasiipinen Feeniks
Salaperäinen lintu on lentänyt Muumilaaksoon ja yllättäen lintua ammutaan pyssyllä, ja se loukkaantuu. Lintua hoidetaan Muumitalossa, jossa Aliisa saa selville, että lintu on tarunhohtoinen Feeniks-lintu, jonka on määrä syöksyä tulivuoren kraatteriin ja syntyä uudelleen.

Jakson piirrostyyli muistuttaa jonkin verran jatkosarjan jaksoja, sillä jakson animaatio-ohjaajana ollut Kazuaki Mōri vastasi myöhemmin animoinnista useammissa *Tanoshii Mūmin Ikka: Bōken Nikki* -sarjan jaksoissa. Jaksoa ei ole dubattu ruotsiksi.

Tämä on viimeinen Tanoshii Mūmin Ikka -sarjan jakso, jossa Vilijonkka lapsineen esiintyy.

#### 70. Muumipeikon iso kala / Muumipeikko saa suuren kalan
Muumipeikko onkii suuren kalan, jopa niin ison, että päätetään järjestää kalajuhlat. Sillä välin Niiskun ihmeliima aiheuttaa hänelle ja siskolleen riidan, ja niinpä Niiskuneiti muuttaa vihoissaan Muumitaloon. Molemmat haluaisivat kuitenkin pyytää toisiltaan anteeksi. Muumipappa ja Pikku Myy auttavat Niiskua leipomaan luumupiirakan sovinnoneleeksi Niiskuneidille.

#### 71. Tyrmääjäsieni / Torkkuseitikit
Muumipeikko ystävineen tuo sienimetsältä oudon näköisen sienen, jota edes Hemuli ei pysty tunnistamaan. Sieni paljastuu tyrmääjäsieneksi, jonka itiöt aiheuttavat unitautia. Pian kaikki Muumitalossa olevat muuttuvat veltoiksi paitsi heinänuhan takia nenäsuojusta käyttävä Muumipappa.

Jaksoa ei ole dubattu ruotsiksi.

#### 72. Muumipeikko ja delfiini / Muumipeikko tutustuu delfiiniin
Muumipeikko ja Nuuskamuikkunen auttavat delfiini Kiiltopään takaisin mereen. Noita opettaa Aliisalle taas uuden noitatempun: veden alla kävelemisen. Vuoden päästä Muumipeikko tapaa jälleen vanhan tuttunsa, joka haluaisi näyttää Muumipeikolle merenalaisen maailman. Noidan loitsun avulla Muumipeikko pystyykin hengittämään veden alla, mutta vain puoli päivää.

Jaksoa ei ole dubattu ruotsiksi.

#### 73. Luola / Pyöreän saaren luola
Muumipeikko ja ystävät lähtevät retkelle pyöreälle saarelle, jonne voi helposti kävellä laskuveden aikaan. Nipsu löytää ametistiluolan ja katoaa porukasta. Sillä aikaa kun muut etsivät häntä, nousuvesi yllättää. Muumipappa, Niisku ja Poliisimestari yrittävät turhaan pelastaa veden saartamia lapsia myrskyssä.

Tämä on viimeinen Tanoshii Mūmin Ikka -sarjan jakso, jota ei ole dubattu ruotsiksi.

#### 74. Ihana lahja / Uskomaton lahja
Tiuhti ja Viuhti saapuvat jälleen Muumitaloon ja heillä on mukanaan matkalaukussa ihana lahja Muumeille. Haisuli varastaa sen mutta jättää lahjan rauhaan saatuaan tietää sen olevan vain sipuli. Kyseessä ei kuitenkaan ole mikä tahansa sipuli vaan laulavan kukan sipuli.

Tämä on sarjan viimeinen jakso, jossa Tiuhti ja Viuhti esiintyvät.

#### 75. Satumainen smaragdi / Kuningatarsmaragdi
Muumipeikko näkee unta, jossa hän menee vesiputouksen takana olevaan luolaan. Pian uni käy toteen, kun hän ja Nuuskamuikkunen lähtevät etsimään luolaa ja löytävät sieltä smaragdin. Seuraavana päivänä Muumilaaksoon tulee hirmuinen raekuuro, joka tuhoaa Hemulin puutarhan ja kasvihuoneen aiheuttaen tälle hermojärkytyksen. Taikuria pyydetään pelastamaan puutarha.
Muumipeikko ja Nuuskamuikkunen menivät aluksi Noidan pakeille, mutta hän ei kuitenkaan pystynyt auttamaan, koska oli itsekin loukkaantunut raekuurossa.

Tämä on koko sarjan viimeinen jakso, jossa Taikuri esiintyy sekä viimeinen *Tanoshii Mūmin Ikka* -sarjan jakso, jossa Haisuli esiintyy.

Tämä on sarjan viimeinen jakso, jossa Muumipeikko näkee unta.

#### 76. Talon maalausta / Maalataan talo
Muumipeikko, Niiskuneiti, Myy ja Nipsu auttavat Hemulia korjaamaan Pikku Myyn vahingossa rikkoman katon. He innostuvat korjaustöistä liikaa ja maalaavat Hemulin kodin räikein värein. Hemuli ei saa enää unta värien takia ja lähtee joka yö hortoilemaan yölliseen Muumilaaksoon.

Tämä on viimeinen *Tanoshii Mūmin Ikka* -sarjan jakso, jossa Poliisimestari esiintyy.

#### 77. Suuri lentokilpailu / Lentokisa
Reippailija-Hemuli tulee jälleen Muumilaaksoon, tällä kertaa kuumailmapallolla. Hän päätyy haastamaan Noidan ja tämän luudan lentokilpailuun Yksinäisille vuorille ja takaisin. Niiskun lentohärveli puolestaan on jo melkein valmis, ja hän lähtee piakkoin koelennolle.

#### 78. Kohti etelää / Etelä kutsuu
Kaikki pääsevät vuorollaan Niiskun lentoaluksen kyytiin, ja Muumipeikko pääsee myös ohjaamaan alusta, kuten Niisku olikin aikaisemmin luvannut. Hän ja Niiskuneiti lentävät katsomaan suurta tulivuorta, mutta lennosta tulee kuitenkin vaarallinen, kun kyytiin kapuaa salamatkustaja. Talvi tekee tuloaan Muumilaaksoon, ja pian laakso peittyy lumivaipan alle. Nuuskamuikkunen hyvästelee Muumipeikon ja antaa hänelle huuliharppunsa. Aliisa, Noita ja Niisku lentävät ja Nuuskamuikkunen kävelee etelään. Muumiperhe nukkuu talviunta.

Tämä on sarjan viimeinen jakso, jossa Niisku, Noita, ja Aliisa esiintyvät. Jakso on myös viimeinen, joka on dubattu ruotsiksi ja jossa kuullaan kertojan ääni.

### Tanoshii Mūmin Ikka: Bōken Nikki -sarja
Jaksot 79–104 kuuluvat *Tanoshii Mūmin Ikka: Bōken Nikki* -sarjaan. Ne julkaistiin Suomessa VHS:lle ja DVD:lle alunperin nimellä *Muumilaakson uusia tarinoita*.

#### 79. Muumipeikon kihlaus / Avioliittoleikki
Muumipeikko löytää sormuksen ja Niiskuneiti pyytää kosimaan häntä. Sen jälkeen Niiskuneiti julistaa heidän olevan kihloissa, vaikka Muumipeikko luuli, että he vain leikkivät. Elämä ”aviomiehenä” ei olekaan niin helppoa kuin Muumipeikko luuli, ja hän lähtee Nuuskamuikkusen kanssa vaellusretkelle.

#### 80. Nipsu rakastuu / Nipsu löytää rakkauden
Nipsu rakastuu omituiseen Houskaan, joka on muun muassa laittanut lastan muurahaisen jalkaan ja pannumyssyn linnunpesään. Muumipeikko auttaa Nipsua kertomaan tunteistaan Houskalle, mutta Nipsun tunteet eivät tunnu saavan vastakaikua.

#### 81. Uusi elämä / Vapaata elämää
Muumilaaksoon saapuu profeetta, joka julistaa vapaan elämän ihanuutta. Pikku Myy, Muumipappa, Niiskuneiti ja Nipsu päättävät aloittaa uuden elämän, kukin omalla tavallaan ja tehdä sitä mitä ovat aina halunneet. Muumipeikko ja Muumimamma ovat tästä ymmällään.

#### 82. Hemulitäti tulee Muumitaloon / Hemulitädin vierailu
Muumipappa ja Muumimamma ovat matkoilla, ja lapset jäävät keskenään taloon. Heitä paimentamaan saapuu yllättäen Hemulin sisko Hemulitäti, mukanaan omat sääntönsä, jotka eivät ole aivan Muumipeikon ja tämän ystävien mieleen. Lapset pääsevät selville Hemulitädin pelosta, minkä ansiosta he keksivät huijata tätiä.

#### 83. Muumipeikko ja kultainen häntä / Muumipeikko saa kultaisen hännän
Muumipeikko huomaa hännäntupsunsa olevan harventuneen ja pelkää sen kohta kaljuuntuvan kokonaan. Isoäidin reseptikirjasta löytyy apu, mutta resepti toimii liiankin hyvin, sillä sen avulla Muumipeikko saa kultaisen hännän. Nipsu keksii näyttää häntää muumilaaksolaisille maksusta.

Tämä on sarjan viimeinen jakso (ja *Uusi elämä* -jakson ohella ainoa *Tanoshii Mūmin Ikka: Bōken Nikki* -sarjan jakso), joka perustuu Tove Janssonin sarjakuvaan.

#### 84. Hiekkaveistoksia / Taidenäyttely hiekkarannalla
Muumipapan keksinnöstä rannalla järjestetään hiekkaveistosten näyttely. Muumit ryhtyvät rakentamaan omia taideteoksiaan, mutta Vilijonkalla tuntuu olevan mielessä vain kilpailu. Myy keksii tehdä hiekasta Mörön muotokuvan, mutta siitä tulee vähän liiankin elävän näköinen.

Tämä on sarjan viimeinen jakso sekä jatkosarjan ainoa jakso, jossa Mörkö esiintyy.

#### 85. Merirosvojen huviretki / Vieraita rannalla
Uimarannalle saapuu veneellä outo perhe huviretkeilemään. Väärinkäsityksen seurauksena Muumipeikko, Niiskuneiti, Pikku Myy ja Nipsu luulevat heidän olevan merirosvoja. He eivät halua rantaansa merirosvoja, joten he yrittävät karkottaa perheen sieltä. Se ei kuitenkaan ole aivan helppo tehtävä.

#### 86. Poliisimestarin veljenpoika / Poliisimestarin innokas veljenpoika
Muumilaaksoon on saapunut Poliisimestarin virkaintoinen veljenpoika Launo. Launo onkin niin innokas poliisi, että pian lähes koko Muumilaakson väki joutuu vankilaan. Poliisiylitarkastaja on tulossa Muumilaaksoon ja Launo on saatava pidettyä poissa pahanteosta.

#### 87. Aikakone / Aikamatka esi-isien luo
Muumipappa on korjaamassa ompelukonetta ja kelloa, mutta osat sekoittuvat ja hän rakentaa vahingossa aikakoneen. Pappa, Muumipeikko, Niiskuneiti ja Myy matkustavat muinaiseen Muumilaaksoon ja tuovat mukanaan nykyisyyteen kolme villiä muumien esi-isää.

#### 88. Muumitalvi / Tahmatassu ja salaisuudet
Juuri kun Muumit ovat käymässä talviunille, tuo Posteljooni heille salaperäisen paketin. Sisältä paljastuu pieni Tahmatassu. Muumit joutuvat talviunien sijasta hoitamaan häntä. Valitettavasti Tahmatassu on kovin utelias ja tietää pian kaikki Muumitalon asukkaiden salaisuudet.

#### 89. Joulutarina / Vierailulla Mimmi-tädin luona
Muumipapan rikas Jenni-täti kutsuu kirjeitse muumiperheen ja lapset luokseen. Muumipappa ei haluaisi lähteä mutta lopulta hänkin lähtee mukaan. Matkalla he kohtaavat Lumilohikäärmeen, joka ei ole kuitenkaan yhtä pelottava kuin töitä teettävä ja jotain salaperäisessä kaapissa salaileva Jenni-täti.

Tämä on sarjan viimeinen jakso, jossa Muumilaaksossa on talvi. Jakso on myös viimeinen, jossa Posteljooni esiintyy.

#### 90. Muumit muinaisuudessa I / Aikamatka aavikolle
Muumipappa löytää astian sirpaleen ja väittää sen kuuluneen muinaisille muumeille. Muumit lähtevät tutkimaan sirpaleen alkuperää aikakoneen avulla, mutta päätyvätkin aavikolle. Kuumuus yllättää heidät, joten Muumipappa, Nipsu ja Muumipeikko lähtevät etsimään vettä. Sillä välin Muumimamma, Niiskuneiti ja Pikku Myy ovat kadonneet.

#### 91. Muumit muinaisuudessa II / Aikamatka Kleopatran luo
Aikakone ylikuumentuu, eivätkä Muumit pääse takaisin Muumilaaksoon. He joutuvat ensin Egyptiin ja alkavat ratkaista sfinksien ja pyramidien arvoitusta, mikä ei kuitenkaan tuota tulosta. Seuraavaksi aikakone lennättää heidät Kleopatran aikakauteen, missä he yrittävät puolestaan ratkaista tämän kauneuden salaisuuden.

#### 92. Aarrekartta
Muumipeikko ja Nipsu löytävät hillokellarista vanhan, kellastuneen paperinpalan, joka näyttää kovasti aarrekartalta. He lähtevät oitis Yksinäisille vuorille aarrejahtiin, mutta retki osoittautuu vaaralliseksi. Sillä välin hattivatit tulevat ympäröimään Muumitaloa ja Muumipappa muistaa erään tärkeän asian aarrekartasta.

Tämä on sarjan ainoa jakso, jolla on sama nimi sekä Yleisradion että MTV:n versioissa. Kummassakin versiossa kuusta jonka juurelta Muumipeikko ja Nipsu kaivavat aarretta kutsutaan männyksi.

#### 93. Nipsu apumiehenä / Nipsu on reipas apuri
Nipsu auttaa Muumipappaa kuistin katon korjaamisessa ja huomaa, että auttaminen myös palkitaan. Hän ryhtyykin apuriksi palkkaa vastaan, mutta varsin kehnoin tuloksin. Suurin katastrofi syntyy, kun hän lupautuu vahtimaan Vilijonkan lapsia.

#### 94. Muumipeikko ja Haisuli vaihdokkaina / Muumipeikko ja Haisuli vaihtavat paikkaa
Muumipeikko ystävineen valmistautuu tuleviin naamiaisiin. Haisuli varastaa Pikku Myyltä Punahilkan asun ja juoksee karkuun. Muumipeikko lähtee hänen peräänsä, mutta hän kolauttaa Haisulin kanssa päänsä yhteen ja heidän olemuksensa vaihtuvat. Nyt Haisuli pystyy tekemään kepposia Muumipeikon hahmossa, kun taas Muumipeikko tuntee yksinäisyyttä Haisulina.

#### 95. Muumipeikko Villissä lännessä / Villin lännen seikkailu
Muumit aikovat matkustaa aikakoneella Villiin länteen. Pikku Myy käynnistää vahingossa aikakoneen ja lapset matkustavat Villiin länteen ilman Muumipappaa ja -mammaa. Muumipeikon karjapaimenleikki saa pian kamalat seuraukset, kun hän joutuu etsintäkuulutetuksi, ja Billy The Kid sieppaa Niiskuneidin.

MTV:n versiosta on poistettu kaikki viittaukset Billy The Kidiin, ja hahmon nimeksi on vaihdettu Hurja-Jaakko.

#### 96. Muumipeikon Robinson-seikkailu / Muumiperhe autiolla saarella
Suuri itsenäistymisenhalu valtaa Muumipeikon ja luettuaan kirjan Robinson Crusoesta hän saa innolleen lisäpontta. Hän päättää elää kuin oikea haaksirikkoinen autiolla saarella, mutta suunnitelmat mutkistuvat, kun moni muukin tahtoo hänen mukaansa seikkailemaan.

MTV:n versiosta on poistettu kaikki viittaukset Robinson Crusoeen, ja tässä versiossa ei mainita häntä ollenkaan.

#### 97. Pikku Myyn lyhyt romanssi / Pikku Myy riutuu rakkaudesta
Pikku Myy käyttäytyy kummallisesti, sillä hän ei puhu eikä leiki muiden kanssa. Niiskuneiti arvelee Myyn olevan rakastunut. Todistusaineistoksi Myyn huoneesta löytyy rakkauskirje. Pian Muumipeikko, Niiskuneiti ja Nipsu rupeavat arvailemaan Myyn sulhasehdokkaita. Samaan aikaan Muumipapalla on inspiraatio muistelmiensa kirjoittamisessa.

#### 98. Lohikäärmeen kyyneleitä / Merenneito ja lohikäärmeen kyynel
Yön myrskyssä muumien rannalle ajautuu loukkaantunut Merenneito, ja Muumipeikko, Niiskuneiti, Myy ja Nipsu saavat selville, että ainoa parannuskeino on lohikäärmeen kyynel. He menevät Muumimamman ja Muumipapan luokse kysymään, missä päin Muumilaaksoa asuu lohikäärmeitä. Muumipappa saa hyvän ajatuksen: Drontti Edvard, se sama lohikäärme, jonka Muumipappa tapasi nuorena.
Muumit lähtevät etsimään Dronttia Yksinäisiltä vuorilta ja he löytävätkin hänet eräästä luolasta. Sitten he lähtevät rannalle, ja Drontti onnistuu parantamaan Merenneidon, vaikka Myy luuli, että tämä ei ole oikea lohikäärme.

Tämä on sarjan viimeinen jakso, jossa Drontti Edvard esiintyy. Drontti on myös huomattavasti pienempi kuin *Muumipapan muistelmissa*.

#### 99. Aikakoneella renessanssiin / Retki renesanssiin
Muumipeikko ja ystävät leikkivät piilosta ja Muumipeikolle, Niiskuneidille, Nipsulle ja Pikku Myylle tulee riitaa piilopaikoista. Tappelun tohinassa aikakone käynnistyy ja vie heidät renessanssiaikaan. He tapaavat kummallisen keksijä Bernardo da Pincin, joka myös maalaa tauluja ja tekee keksintöjä.

MTV:n version jakson nimessä on kirjoitusvirhe. Nimessä pitäisi lukea renessanssiin eikä renesanssiin. MTV:n versiossa Bernando da Pincin nimi on vaihdettu Francesco Pinciksi.

#### 100. Punainen täysikuu / Punainen kuutamo
Täysikuu hehkuu punaisena ja Hemuli aikoo istuttaa perinnöksi saamansa onnenpuun siemenen. Haisuli varastaa sen ja Hemuli valehtelee etsintätöiden nopeuttamiseksi Poliisimestarille, että jos siementä ei löydy, kuu putoaa taivaalta Muumilaaksoon. Juoru leviää koko Muumilaaksoon ja pian koko laakson väki on paniikissa.

Tämä on sarjan viimeinen jakso, jossa Vilijonkan lapset esiintyvät.

#### 101. Koulu kutsuu / Koulunpenkille
Niiskuneiti, Nipsu ja Pikku Myy törmäävät outoon vieraaseen Muumitalossa ja he luulevat häntä murtovarkaaksi. Käykin ilmi, että Muumipapan vanha koulukaveri Hömelö on tullut vierailulle. Pian Pappa ja Hömelö päättävät lähteä katsomaan vanhaa opinahjoaan, jossa he tekivät aikoinaan kepposia opettajille ja rehtorille. Rehtori tuntuu kuitenkin pitävän heitä vieläkin jukuripäisinä pikkupoikina, ja päättää antaa heille opetuksen. Illalla koulussa pidetään tähtijuhla.

Tämä on sarjan viimeinen jakso, joka perustuu Lars Janssonin sarjakuvaan. Tarina on ristiriidassa *Muumipapan muistelmien* ja ''Muumipapan urotöiden'' kanssa. MTV:n versiossa Hömelön nimi on vaihdettu Vekkuliksi ja Vertti Veikaksi.

#### 103. Salainen lääke / Lumimiehen tarina
Jenni-tädille iskee noidannuoli ja hän kertoo ainoan parannuskeinon olevan salainen kimmeltävä tähtilääke. Muumipeikko, Niiskuneiti, Nipsu ja Pikku Myy päättävät auttaa tätiä ja lähtevät aikakoneella etsimään lääkettä. He päätyvät lumiseen vuoristoon, jossa kyläläiset pelkäävät valtavaa lumimiestä. Ystävykset uskovat Lumimiehellä olevan heidän etsimänsä tähtilääke.

#### 104. Kultainen valtakunta / Aikamatka kultaiseen valtakuntaan
Muumipeikko ystävineen jatkaa salaisen lääkkeen etsimistä viidakosta. He kohtaavat tutkimusmatkailijan ja pääsevät tämän mukana etsimään kultaista valtakuntaa. Sitä ennen on kuitenkin luvassa paljon vaaroja aina alligaattorista kondorikotkaan. Lopulta ystävykset pääsevät kultaiselle pyramidille kuitenkaan onnistumatta saamaan lääkettä Jenni-tädin vaivaan, sillä kyseinen lääke oli mennyt vanhaksi ja siten käyttökelvottomaksi. Jenni-täti on kuitenkin tällä välin toipunut Muumimamman lääkkeen ansiosta. Tädin parantumisen kunniaksi päätetään pitää suuret juhlat, joihin tulee vieraita eri puolilta Muumilaaksoa.

Tämä on sarjan viimeinen jakso.

## Vain MTV:n versioon sisältyvät jaksot
Sarjan alkuperäisestä suomenkielisestä toteutuksesta Ylellä vastanneen Jertta Ratia-Kähösen mukaan eräät jaksot jätettiin Suomessa esittämättä, koska ne olivat ”liian outoja” ja ”epä-muumimaisia”. Pois jäi kolme jaksoa, joista kaksi kuuluu alkuperäiseen *Tanoshii Mūmin Ikka* -sarjaan ja kolmas *Bōken Nikki* -jatkosarjaan. Niitä ei dubattu, koska ne todettiin jo suomentamisvaiheessa sarjan suomalaiseen versioon sopimattomiksi. Nämä jaksot esitettiin Suomen televisiossa ensimmäisen kerran lokakuun 2021 lopulla, ja ne ovat katsottavissa myös MTV Katsomo -suoratoistopalvelussa.

#### 12. Muumit ja taistelu merirosvoa vastaan / Hurja merirosvo

Muumilaakso on myrskyn kourissa, jonka seurauksena merirosvolaiva haaksirikkoutuu Muumilaakson lähistölle. Laivan merirosvokapteeni Hutikka selviää kuitenkin haaksirikosta ja ottaa Niiskuneidin panttivangikseen matkoilla olevan Niiskun autioon verstaaseen. Edes poliisi ei mahda merirosvolle mitään, kun kapteeni kiristää häntä vapauttamaan miehistönsä ja hankkimaan heille uuden laivan. Tilanne vaikuttaa epätoivoiselta, mutta lopulta Nuuskamuikkusen ovelan idean ansiosta merirosvo juo lasillisen unilääkkeellä terästettyä mehua, ja hänet saadaan vangittua.

Niiskun verstas nähdään jaksossa, mutta Niisku itse ei esiinny.

Mahdollisia syitä jakson esittämättä jättämiseen ovat sen sisältämä kiroilu ja poikkeuksellisen väkivaltainen kielenkäyttö, joka ilmenee Poliisimestarin ja merirosvokapteenin uhkauksina. Varsinkin merirosvokapteenin ensiesiintymistä saatettiin pitää liian uhkaavana ja henkilöhahmoa muutenkin sopimattomana Muumien tyyliin, kun hän uhkailee veitsellä mikäli ei saa uutta laivaa. Yksi syy esittämättä jättämiselle voi olla myös tarkoitus estää lapsia leikkimästä veitsillä. Tilanteesta selvitään, kun Muumipeikko vie merirosvokapteenin pyynnöstä kaksi lasia mehua verstaaseen. Merirosvokapteeni alkaa kuitenkin epäillä toisen mehulasillisen sisältävän unilääkettä, joten hän pakottaa Muumipeikon juomaan sen. Muumipeikko juo mehun ja teeskentelee nukkuvansa, minkä jälkeen merirosvokapteeni juo varsinaista unilääkettä sisältävän juoman ja nukahtaa. Muumipeikko herää ja kertoo ettei hänen juomassaan ollut unilääkettä, jonka jälkeen merirosvokapteeni Hutikka kannetaan selliin.

Toinen syy jakson esittämättä jättämiseen on luultavasti ollut sen antama hetkellinen kuva päähenkilön kuolemasta. Jaksoa ei myöskään ole esitetty Ruotsissa. Norjassa jaksoa ei ole esitetty televisiossa, mutta se on sisältynyt VHS-julkaisuihin.

Jakson suomentaminen ehdittiin aloittaa 1990-luvulla, mutta se keskeytettiin ja keskeneräinen työ tuhottiin, kun jakso päätettiin jättää dubbaamatta.

Alkuperäisessä japaninkielisessä versiossa on kohtaus, jossa Pikku Myy puree raivokkaasti merirosvokapteenia käteen. Tämä kohtaus on useimmiten leikattu pois muiden maiden versioista, vaikka esimerkiksi englanninkielisessä versiossa kapteeni viittaa puremiskohtaukseen yhdessä repliikissä.

MTV on julkaissut jaksosta kaksi eri versiota, niin kutsutut ”pitkän” ja ”lyhyen” version. Pitkä versio sai suomalaisen ikärajan 7, kun taas lyhyttä on leikattu niin, että se voitiin sallia kaikenikäisille. Molemmat versiot on julkaistu DVD:llä ja C More -suoratoistopalvelussa. Edellä mainittu puremiskohtaus on leikattu pois MTV:n ”pitkästä” versiosta, mutta ”lyhyt” versio sisältää koko kohtauksen.

#### 50. Ääni kelon sisällä / Kuka asuu kelon sisällä?

Hemuli etsii jälleen harvinaisia kasveja, ja nyt hän löytääkin sellaisen, mutta Haisuli onnistuu kerta toisensa jälkeen tärvelemään Hemulin löydöksen. Lopulta Nuuskamuikkunen ja Muumipeikko löytävät Hemulin riemuksi metsästä vastaavan kasvin. Tästä Muumipeikko saa idean, että metsähän on mitä parhain paikka leikkiä piilosta, joten Muumipeikko ja kumppanit päättävät tehdä niin. (Ennen tätä Myy sekä Niiskuneiti ovat kuunnelleet Muumipapan kirjoittamaa tarinaa demonista) Pikku Myyn ja Muumipeikon mentyä piiloon vanhan kelon viereiseen pensaaseen, he kuulevat oudon äänen kelosta, joka paljastuu puun sisälle vangituksi demoniksi, joka vakuuttaa
olevansa kiltti ja toteuttavansa toiveita, jos se päästettäisiin vapaaksi. Muumipeikon vastustuksesta huolimatta lapset päästävät demonin vapaaksi, ja kuten arvata saattoi, demoni ei pidä lupauksiaan vaan aikoo muuttaa heidät pahoiksi. Muumipeikko ystävineen yrittää paeta, mutta demoni tekee heistä liikkumattomia. Tilanteen pelastaa lopulta paikalle saapunut Nuuskamuikkunen, joka oli Haisulin kanssa seurannut tilannetta etäämpänä. Nuuskamuikkunen saa huijattua demonin takaisin kelon sisälle epäillen tämän kykyjä ja väittäen demonin tulleen kelon takaa eikä sisältä. Lopulta Muumipeikko, Muumipappa ja Nuuskamuikkunen laskevat demonin kelon mereen.

Jaksoa ei ole esitetty Suomessa eikä Ruotsissa. Norjassa jakso esitettiin kerran, mutta se on jätetty pois uusintakierroksilta.

Jertta Ratia-Kähösen mukaan tätä jaksoa ei voitu näyttää Suomessa, koska siinä esiintyi ”ruumiillistunut paholainen”, mikä ei olisi sopinut Muumien tyyliin. Demonit eivät myöskään ole kovin tunnettuja suomalaisessa kulttuurissa, toisin kuin Japanissa.

#### 102. Syntymäpäiväyllätys / Pikku Myyn karmea syntymäpäivä

On Pikku Myyn syntymäpäivä, mutta kukaan ei tunnu edes muistavan koko asiaa. Kun edes Mymmeli ei muista merkkipäivää, päättää Pikku Myy pitää juhlat yksinään. Hän leipoo kakun, mutta lopputulos on kaikkea muuta kuin hyvä. Lopulta Myy saa suostuteltua Haisulin juhliinsa, jolle kyllä maistuivat niin Myyn hieman epäonnistuneet tekeleet kuin kynttilätkin. Myy ei ehdi siivota sotkua ennen Mymmelin paluuta, eikä tämä ylläty iloisesti nähdessään sotkuisen keittiön. Myy väittää hiiren aiheuttaneen sotkun, mihin Mymmeli reagoi väittäen puolestaan, että yhdessä tyhjässä purkissa oli taikajuomaa, joka muuttaisi juojansa karvaiseksi kuin Haisuli. Myy ottaa tarinan todesta ja näkee painajaista karvaiseksi hirviöksi muuttumisesta. Herätessään hän näkee peilistä kasvonsa, jotka näyttävät todella muuttuneen hirviön kasvoiksi. Kyseessä on kuitenkin vain naamio, jonka muut olivat laittaneet hänen päähänsä opetukseksi valehtelusta. Lopuksi kaikki viettävät yhdessä Myyn syntymäpäiviä.

Tämä on sarjan viimeinen jakso, jossa Vilijonkka esiintyy.

Syyt tämän jakson esittämättä jättämiseen ovat mahdollisesti epäjohdonmukainen tarinankerronta sekä Pikku Myyn näkemä painajainen, jossa Muumit käyttäytyvät epätavallisen pilkkaavasti syntymäpäiväsankaria kohtaan. Jaksoa ei ole esitetty Suomen lisäksi ainakaan Alankomaissa. Yleisradion myynnissä olleiden *Pikku Myyn lyhyt romanssi* -nimisten VHS- ja DVD-julkaisujen kansissa on kuitenkin kuva tästä jaksosta.

## Lähteet